О С Н О В Н О У Ч И Л И Щ Е „ Н Е О Ф И Т Р И Л С К И”

**5922 с. Обнова, ул. Заря № 18 тел. 06538/2642 e-mail** **ou\_n.rilski@abv.bg****hg**

**ИНСТРУКТАЖ**

по

БЕЗОПАСНО ПОВЕДЕНИЕ НА УЧЕНИЦИТЕ КАТО УЧАСТНИЦИ- ПЕШЕХОДЦИ В ДВИЖЕНИЕТО ПО ПЪТИЩАТА ПРИ УСЛОЖНЕНИ МЕТЕОРОЛОГИЧНИ И ПЪТНИ УСЛОВИЯ

 Ръководството на училището и УКБДП /училищна комисия по безопасност на движението по пътищата/ ви припомнят правилата за безопасност на движение по пътищата при зимни условия. Всички ученици, включени в настоящия списък, удостоверяват с подписа си, че са получили подробен и ясен инструктаж.

 **1. Обозначете се! Бъдете видими отдалече!** По възможност се снабдете с връхни дрехи с вградени светлоотразителни елементи. Така ще бъдете видими за шофьорите отдалече. Може да се използва и светлоотразителна жилетка или допълнително закрепени светлоотразяващи елементи на връхната дреха или на раницата. При липса на светлоотразителна жилетка, по възможност, облечете светла връхна дреха. Велосипедистите са длъжни при движение по тъмно да носят светлоотразителни жилетки. Ако нямате подходяща дреха, може да носите светъл, добре забележим лек предмет. Не забравяйте, че пешеходецът с тъмни дрехи, е трудно забележим и рискът от настъпването на пътен инцидент е много по-голям.

 2. В населените места често се налага придвижване пеша по неосветени маршрути. Ако ви предстои да пресечете пътя на неосветен участък и забележите приближаващ автомобил, ИЗЧАКАЙТЕ ГО ДА ОТМИНЕ и едва тогава преминете безопасно на отсрещната страна.

 3. Не тръгвайте да пресичате по заснежено или заледено пътно платно дори да ви се струва, че приближаващият автомобил е твърде далече. Изчакайте го да отмине. Реалният спирачен път на превозното средство е значително удължен, заради хлъзгавата настилка. При съчетание с намалена от снеговалеж или мъгла видимост, шофьорът ще ви забележи непосредствено пред автомобила си, когато ще  е НЕВЪЗМОЖНО ДА ВИ ПРЕДПАЗИ.

 4. Когато чакате автобуса на спирката, не тичайте към него още преди да е спрял. Площта за чакане често е заледена. При струпване на хора, може да се подхлъзнете и да попаднете под колелата на спиращото превозно средство. Не се опитвайте да догоните потеглящия автобус. Опасността от подхлъзване е голяма. Съществува голяма опасност да не бъдете забелязан/а от водача на автомобил, който в този момент заобикаля спрялото превозно средство. Огледайте се за пешеходна пътека или друго място за правилно пресичане при добра видимост в двете посоки.

1. **Осигурете си добра видимост и възприемане на шума при валеж!**

Дебелите и тежки връхни дрехи, вдигнатите яки, шаловете и шапките ви правят по-бавни и ограничават възможностите ви да наблюдавате обстановката по пътя или улицата. Звукът допълнително се поглъща при валеж, особено при обилен сняг.

 6. **Движението на учениците от дома до училище и обратно да се осъществява само по тротоарите и опесъчените пътни участъци, плътно вляво!**

 **7. При обилен снеговалеж и приближаващ автомобил излезте извън платното!** Движещите се пеша при обилен снеговалеж са още по-трудно забележими за шофьорите – и поради снежната пелена пред фаровете, и поради побелелите им връхни дрехи. В такава ситуация е важно пешеходците да напуснат платното или изчистената ивица от него до отминаването на приближаващ отпред или отзад автомобил. Подобна е ситуацията и при гъста мъгла.

 8. **Опасно за живота е да се движите в близост до стари, полусрутени сгради и такива с образували се ледени висулки по тях.**

 9. **През зимния сезон трябва да сте облечени и обути по подходящ начин!**

Препоръчително е когато си купувате шапка, да изберете тази в по-ярък цвят, за да ви забелязват.

10**. Използването на заледени водни басейни /особено неохраняеми/ за пързаляне и риболов е изключително опасно!**

 11**. Не се допуска пързалянето с шейни или ски на пътното платно**!

Пързалката ви не трябва да съвпада с платно с автомобилно движение. Всяка зима има нещастни случаи със загинали при злополуки деца, блъснати от автомобили, когато те са се пързаляли по наклонена улица и внезапно /при невъзможност да спрат/ са излезли с шейни пред движещи се автомобили на кръстовище в края на своята “писта”. Играта с твърди снежни топки крие сериозни рискове и причинява силна болка на пострадалия.

 12. **Уведомете по най - бърз начин учител или директора за случай, при който има пострадал ученик в училище или в училищния двор.**

 Настоящият инструктаж е изготвен във връзка с Наредба № 8121з-194 от 2019 г. за определяне на реда за взаимодействие по обмен на информация, анализиране на пътнотранспортните произшествия с участие на деца и набелязване на мерки за тяхното ограничаване и намаляване на последствията.

 Директор:…………….

 /В. Радева/